Rozhodnutie Komisie
z 27. marca 2002
o určitých ochranných opatreniach, pokiaľ ide o hydinové mäso a určité produkty rybolovu a akvakultúry určené na ľudskú spotrebu a dovážané z Thajska
(oznámené pod číslom dokumentu C(2002) 1319)
(Text s významom pre EHP)
(2002/251/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie (ES) č. 178/2002 Európskeho parlamentu a Rady z 28. januára 2002, ktorým sa stanovujú všeobecné zásady a požiadavky práva týkajúceho sa výroby potravín, zriaďuje sa Európsky úrad pre bezpečnosť potravín a stanovujú sa postupy v otázkach potravinovej bezpečnosti [1], najmä jeho článok 53 ods.1,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol produktov vstupujúcich do spoločenstva z tretích krajín [2], a najmä jej článok 22, ods.1,
keďže:
(1) Ak ide o potraviny, článok 53 ods. 1 písmeno b) bod iii) nariadenia (ES) č. 17/2002 nariaďuje prijatie akýchkoľvek vhodných dočasných opatrení, ak je zrejmé, že potraviny dovážané z tretej krajiny budú pravdepodobne predstavovať značné riziko pre zdravie ľudí, zdravie zvierat alebo pre životné prostredie.
(2) V súlade so smernicou 97/78/ES sa musia prijať nevyhnutné opatrenia vzhľadom na dovoz určitých výrobkov z tretích krajín, v ktorých sa objavilo alebo sa šíri čokoľvek, čo pravdepodobne bude predstavovať vážne nebezpečenstvo pre zdravie zvierat alebo ľudí.
(3) V hydinovom mäse a garnátoch určených na ľudskú spotrebu a dovážaných z Thajska bola zistená prítomnosť nitrofuránov.
(4) Prítomnosť tejto látky predstavuje potenciálne riziko pre ľudské zdravie, a tak všetky zásielky hydinového mäsa a garnátov dovezených z Thajska sa musia vzorkovať a analyzovať s cieľom preukázať, že nie sú zdraviu škodlivé.
(5) Nariadením (ES) č. 178/2002 bol vytvorený rýchly výstražný systém pre potraviny. Použitie tohto systému je vhodné na implementáciu požiadavky vzájomnej informovanosti uvedenej v smernici 97/78/ES.
(6) Toto rozhodnutie bude preskúmané vzhľadom na záruky ponúknuté príslušnými orgánmi Thajska a na základe výsledkov skúšok vykonaných členskými štátmi.
(7) Opatrenia stanovené v tomto nariadení sú v súlade s názorom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Toto rozhodnutie sa uplatňuje na hydinové mäso a garnáty dovážané z Thajska.
Článok 2
1. Členské štáty, s použitím príslušných plánov odberu vzoriek a metód stanovenia, podrobia všetky zásielky hydinového mäsa a garnátov dovážaných z Thajska chemickej skúške s cieľom uistiť sa, že predmetné výrobky nepredstavujú nebezpečenstvo pre zdravie ľudí. Tento test sa musí vykonať najmä s cieľom zistiť prítomnosť antimikrobiálnych látok, a najmä nitrofuránov a ich metabolitov.
2. Členské štáty budú okamžite informovať Komisiu o výsledkoch skúšky uvedenej v odseku 1, pričom využijú rýchly výstražný systém pre potraviny vytvorený nariadením (ES) č. 178/2002.
Článok 3
Členské štáty nepovolia dovoz na svoje územie alebo zásielku smerujúcu do iného členského štátu produktov uvedených v článku 1, pokiaľ výsledky testov uvedených v článku 2 nebudú priaznivé.
Článok 4
Všetky výdavky, ktoré vzniknú v dôsledku uplatňovania tohto rozhodnutia, sa budú účtovať odosielateľovi, príjemcovi alebo ich zástupcovi.
Článok 5
Členské štáty zmenia a doplnia opatrenia, ktoré uplatňujú na dovozy tak, aby ich uviedli do súladu s týmto rozhodnutím. Bezodkladne o tom budú informovať Komisiu.
Článok 6
Toto rozhodnutie bude preskúmané na základe záruk poskytnutých príslušnými thajskými orgánmi a na základe výsledkov skúšok uvedených v článku 2.
Článok 7
Toto rozhodnutie je adresované členským štátom.
V Bruseli 27. marca 2002